ভ্রমণের প্রতি আমার আকর্ষণ চিরদিনের তবে সময় ও সুযোগের অভাবে তা হয়ে ওঠেনা। শুধু কি তাই? পকেটভর্তি অর্থের যোগানও তো চাই। আর তাই ভ্রমণের শখ মেটাই অন্য লেখকের ভ্রমণকাহিনী পড়ে। ইউরোপ ভ্রমণের একটা সুপ্ত বাসনা বহুদিন থেকে মনের মধ্যে লালন করে আসছি। খবরটা জানার পর থেকেই এক ধরনের মিষ্টি ভালোলাগা আমাকে সারাক্ষণ আচ্ছন্ন করে রাখে। কথামত ঠিক ৩/৪ দিন পরই ডাকযোগে একগাদা কাগজপত্র-সহ একটা বড় খাম হাতে পেলাম। ভিসার দরখাস্ত, ইন্স্যুরেন্স, প্লেনের টিকেট, হোটেল বুকিং, ব্যাংক স্টেটমেন্ট ইত্যাদি। ২ জুলাই বিকেল ৩টায় সান ফ্রান্সিস্কোর জার্মান কন্স্যুলেটে ইন্টারভিউর জন্য এপয়েন্টমেন্ট নেওয়া হয়। নির্ধারিত দিনে একেবারে কাঁটায় কাঁটায় কন্স্যুলেটে হাজির হয়ে ভিসা ফি, ফটো-সহ কাগজপত্র সব জমা দেওয়া হলো। খুব বেশি কিছু জানতে চাওয়া হয়নি, পাসপোর্ট রেখে দেওয়াতে কিছুটা আশ্বস্ত হলাম। ভদ্রমহিলা জানালেন এক সপ্তাহ পরে FedEx-এ পাঠিয়ে দেওয়া হবে। ইউরোপের ভিসা দেবে কিনা খুব শঙ্কিত ছিলাম। কেননা ঘরে বাইরে চলমান জঙ্গী তৎপরতার কারণে পশ্চিমবিশ্বে বাংলাদেশের ভাবমূর্তি আজ যথেষ্ট সংকটের সম্মুখীন, বাংলাদেশীদের খুব একটা ভালো চোখে দেখা হয়না। এক সপ্তারও কম সময়ে ভিসা সহ পাসপোর্ট হাতে পেয়ে হাঁফ ছেড়ে বাঁচলাম।